雜興三首 一
作者：白居易
朝代：唐

paragraphs: 楚王多內寵，傾國選嬪妃。
又愛從禽樂，馳騁每相隨。
錦韝臂花隼，羅袂控金羈。
遂習宮中女，皆如馬上兒。
色禽合爲荒，刑政兩已衰。
雲夢春仍獵，章華夜不歸。
東風二月天，春雁正離離。
美人挾銀鏑，一發疊雙飛。
飛鴻驚斷行，斂翅避蛾眉。
君王顧之笑，弓箭生光輝。
迴眸語君曰，昔聞莊王時。
有一愚夫人，其名曰樊姬。
不有此遊樂，三載斷鮮肥。